ORDE do 6 de maio de 2010 pola que se modifican as bases reguladoras para a concesión, en réxime de concorrencia competitiva, de axudas de carácter socioeconómico cofinanciadas co Fondo Europeo de Pesca e se establece a súa convocatoria para o ano 2010.
CONSELLERÍA DO MAR — III. OUTRAS DISPOSICIÓNS — 20/05/2010

O 1 de xaneiro de 2007 entrou en vigor o Regulamento (CE) 1198/2006 do Consello, do 27 de xullo, relativo ao Fondo Europeo de Pesca (FEP), que substitúe o Instrumento Financeiro de Orientación da Pesca (IFOP) e define o marco de apoio comunitario a favor do desenvolvemento sustentable do sector pesqueiro.
Este fondo comunitario establece, entre outras, unha serie de medidas socioeconómicas de acompañamento á reestruturación das frotas pesqueiras comunitarias. Estas medidas teñen como obxectivo garantir que os traballadores poidan dispor de ferramentas adecuadas para se adaptaren aos cambios sociais que se están a producir no ámbito pesqueiro, así como dispor de mecanismos que permitan paliar os problemas que implican a perda do posto de traballo polos axustes da frota pesqueira e a necesidade de atopar alternativas fóra do sector.
Posteriormente, este ámbito de actuación foi obxecto dunha nova regulamentación en virtude do Regulamento (CE) 744/2008 do Consello, do 24 de xullo, polo que establece unha acción específica e temporal para promover a reestruturación das frotas pesqueiras da Unión Europea afectadas pola crise económica.
A disposición transitoria terceira da Lei 9/2007, do 13 de xuño, de subvencións de Galicia, remite á Lei de orzamentos da comunidade autónoma; neste senstido, a Lei 16/2008, do 23 de decembro, de orzamentos xerais da Comunidade Autónoma de Galicia para o ano 2009, no seu artigo 48.1º, baixo o título «Obrigas dos/as beneficiarios/as das axudas e subvencións», recolle a excepción ao establecer: «Un.- Quedan exentos/as de achegar os xustificantes do cumprimento das obrigas tributarias e fronte á Seguridade Social e de non ter pendente de pagamento ningunha outra débeda coa Administración pública da comunidade autónoma ou ser debedor/a por resolución de procedencia de reintegro os/as beneficiarios/as das subvencións seguintes: ñ) As axudas que se concedan con carácter de compensación ou indemnizatorio». O contido desta excepción ponse en relación co citado Regulamento (CE) 1198/2006 do Consello, do 27 de xullo, relativo ao Fondo Europeo de Pesca (FEP), que no seu artigo 27 recolle,
literalmente -dentro do eixe prioritario 1, que regula as medidas de adaptación da frota pesqueira comunitaria- a medida de compensación socioeconómica para a xestión da frota pesqueira comunitaria.
A Consellería do Mar publicou no seu momento, as bases reguladoras destas axudas a través da Orde do 11 de marzo de 2009 (DOG nº 55, do 20 do marzo). Non obstante, a aplicación práctica da dita orde e a adopción o 30 de xuño de 2009 dos programas de adaptación da frota, entre outros, aconsella a modificación de determinados aspectos do seu articulado. Ao mesmo tempo, para facilitar a consulta e o manexo por parte dos interesados publícase íntegro o contido das bases reguladoras, que substitúen as aprobadas pola Orde da consellería do 11 de marzo de 2009.
En consecuencia, e de acordo co disposto no artigo 30.1º 3. do Estatuto de autonomía de Galicia, e no uso das competencias que me confire a Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º.-Obxecto.
O obxecto desta orde é modificar as bases reguladoras de concesión de axudas de carácter socioeconómico aprobadas por Orde da Consellería de Pesca e Asuntos Marítimos do 11 de marzo de 2009 (DOG nº 55, do 20 de marzo), e proceder á súa convocatoria.
Artigo 2º.-Finalidade das axudas.
A finalidade das axudas reguladas nesta orde é a de establecer medidas de acompañamento para os traballadores afectados polos axustes da frota pesqueira, que axuden a paliar os efectos da dita reestruturación e apoien a reconversión destes traballadores.
Artigo 3º.-Crédito orzamentario.
1. As axudas concederanse con cargo ás aplicacións orzamentarias que en cada un dos anos de vixencia do programa operativo FEP 2007-2013 sinale a correspondente Lei de orzamentos xerais da Comunidade Autónoma de Galicia.
2. En cada anualidade sucesiva ata o ano 2013 fixarase o crédito anual existente por unha orde complementaria.
3. Os importes fixados en cada convocatoria, así como as aplicacións a que se imputen, poderanse ampliar con fondos incorporados e remanentes adicionais, así como procedentes de modificacións orzamentarias, sen que isto dea lugar á apertura dun novo prazo de presentación de solicitudes, salvo indicación expresa en contrario na orde que se publique para o efecto.
4. As axudas estarán limitadas, en todo caso, ás dispoñibilidades orzamentarias.
5. Para o ano 2010 as axudas concederanse con cargo á aplicación orzamentaria 14.02.723A.780.0 da Lei de orzamentos xerais da Comunidade Autónoma de Galicia para este ano, por un importe de 10.200.000  para a prima non renovable dos tripulantes dos programas de adaptación da frota (PAF) obxecto de paralización definitiva e 700.000  para o resto. Os remanentes resultantes despois de atender todas as solicitudes de prima non renovable dos PAF acumularanse ao resto das axudas.
6. A axuda mencionada conta co financiamento do FEP no 61% e do Estado membro no 39%.
Artigo 4º.-Tipos de axudas.
A) Primas por reconversión.
A.1. Parcial: diversificación de actividades: esta medida ten como obxecto o apoio ás actividades dos pescadores fóra do sector pesqueiro, permitíndolles que sigan pescando a tempo parcial, sempre que con isto se contribúa a reducir o seu esforzo pesqueiro. O proxecto de reconversión parcial deberá supor polo menos o 35% da actividade dos solicitantes.
A.2. Total: esta medida ten como obxecto o apoio á reconversión profesional dos pescadores en actividades profesionais a tempo completo nun sector distinto ao da pesca marítima.
B) Prima pola saída do sector pesqueiro.
Xubilación anticipada: consiste nunha percepción económica dunha cantidade mensual á cal terá dereito o tripulante ata que cumpra a idade legal de xubilación ordinaria, que resulta da aplicación dos coeficientes redutores previstos na normativa reguladora do réxime especial da Seguridade Social dos traballadores do mar.
C) Prima non renovable.
Esta medida concíbese como unha compensación aos tripulantes de buques que paralizasen a súa actividade definitivamente como consecuencia dun plan de axuste do esforzo pesqueiro.
D) Prima pola compra do primeiro barco.
Esta medida ten a finalidade de facilitar o acceso á propiedade, parcial ou total, dun barco aos profesionais do sector que nunca tiveron un en propiedade.
Artigo 5º.-Requisitos xerais dos beneficiarios.
1. Poderán ser beneficiarios os tripulantes de buques pesqueiros afectados por medidas de reestruturación da frota, que teñan porto base na Comunidade Autónoma de Galicia, ou tripulantes cuxo domicilio fiscal se atope en Galicia, e que reúnan todos e cada un dos requisitos establecidos máis adiante para cada unha das medidas.
2. Os beneficiarios deberán cumprir os requisitos exixidos na normativa básica do Estado non sinalados no punto anterior.
3. O número de beneficiarios das axudas tipificadas no artigo 5º, letra B), non poderán superar o número de postos de traballo suprimidos a bordo de buques pesqueiros como resultado da paralización definitiva das actividades pesqueiras durante todo o período de programación.
4. Non poderán ser beneficiarios destas axudas as persoas en que concorra algunha das circunstancias previstas no artigo 10 da Lei 9/2007, do 13 de xuño, de subvencións de Galicia.
Artigo 6º.-Requisitos específicos segundo o tipo de axuda.
A) Prima por reconversión.
1. Estar dado de alta no réxime especial da Seguridade Social dos traballadores do mar.
2. Ter menos de 55 anos de idade ou, sendo maior, non ter a posibilidade de xubilarse.
3. Acreditar un mínimo de cinco anos de exercicio da profesión de pescador.
B) Prima pola saída do sector pesqueiro.
Xubilación anticipada:
1. Estar dado de alta no réxime especial da Seguridade Social dos traballadores do mar e ter cotizado un período mínimo de quince anos no momento en que vaia cumprir a idade de xubilación.
2. Ter 55 anos ou máis e non ter a idade legal de xubilación no momento da solicitude.
3. Ter exercido durante un mínimo de dez (10) anos a profesión de pescador.
4. Estar enrolado e de alta ou nalgunha das situacións asimiladas á alta.
5. Non poderán ser beneficiarios destas aqueles solicitantes que se atopen en situación de incapacidade laboral transitoria.
C) Prima non renovable vinculada á paralización definitiva.
1. Tripulantes que traballasen a bordo dun buque pesqueiro polo menos doce meses, sempre que o buque se sometese á paralización definitiva das actividades pesqueiras e que a dita paralización forme parte dun plan de axuste do esforzo pesqueiro.
2. Estar dado de alta no réxime especial da Seguridade Social dos traballadores do mar e ter cotizado neste réxime durante un período mínimo de doce (12) meses.
3. Ter menos de 55 anos de idade ou, sendo maior, non ter a posibilidade de xubilarse.
4. Estar enrolado e en alta ou nalgunha das situacións asimiladas á alta, ou ben atoparse en situación de expediente de regulación de emprego, no buque obxecto de axuste estrutural desde o momento en que o armador solicite a prima por paralización definitiva ata que se lle conceda a dita axuda. No caso de tripulantes enrolados en buques incluídos nos programas de adaptación da frota, obxecto de paralización definitiva, estar enrolado e de alta ou nalgunha das situacións asimiladas á alta, no momento do cesamento da actividade do buque, ou ben atoparse en situación de expediente de regulación de emprego.
D) Prima pola adquisición do primeiro barco.
1. Estar dado de alta no réxime especial da Seguridade Social dos traballadores do mar.
2. Acreditar un mínimo de cinco anos de exercicio da profesión de pescador ou formación profesional equivalente.
3. Adquirir un buque das seguintes características:
3.1. Eslora total inferior a 24 metros.
3.2. Idade comprendida entre 5 e 10 anos.
4. Non ser propietario de ningunha outra embarcación de pesca.
5. Ter menos de 40 anos na data de adquisición da embarcación sempre que presente a solicitude na convocatoria aberta nese momento ou na inmediatamente seguinte á da dita adquisición.
Artigo 7º.-Obrigas dos beneficiarios.
1. Os beneficiarios, ao formalizaren a súa solicitude, sométense voluntariamente ao cumprimento das condicións que se establecen nesta orde para a concesión e pagamento das subvencións, así como ao cumprimento dos requisitos estipulados na normativa de aplicación a estas.
2. Os beneficiarios deberán cumprir as seguintes obrigas:
a) Executar as actuacións obxecto da subvención dentro dos prazos máximos que se establezan na respectiva resolución de concesión con cumprimento das condicións e prescricións establecidas nela, nesta orde de convocatoria e demais normativa de aplicación, de forma que se poida realizar a súa comprobación documental e material. Excepcionalmente, en casos xustificados, os prazos poderán ser prorrogados por resolución expresa por pedimento do interesado, sempre que non se prexudiquen dereitos de terceiro. A duración da prórroga non poderá exceder a metade dos prazos establecidos.
b) Acreditar mediante declaración responsable que non teñen pendente de pagamento ningunha obriga por reintegro de subvencións.
c) No caso das axudas previstas no artigo 6º A) e D), os bens subvencionados deberán ser destinados ao fin concreto para o cal se conceda a subvención durante un período mínimo de cinco anos, de acordo co previsto no artigo 56 do Regulamento (CE) 1198/2006, do 27 de xullo, relativo ao Fondo Europeo da Pesca.
d) Someterse ás actuacións de comprobación que efectuará o órgano concedente ou calquera outra comprobación e control financeiro que poidan realizar os órganos de control competente, tanto nacionais como comunitarios, e achegar canta información lles sexa requirida no exercicio das actuacións anteriores.
e) Comunicarlle á Consellería do Mar a obtención doutras subvencións e axudas para a mesma finalidade, procedentes de calquera Administración ou ente, tanto público como privado.
f) Conservar os documentos xustificativos da aplicación dos fondos recibidos durante un mínimo de cinco anos desde a percepción do último pagamento, para os efectos de comprobación e control.
g) Os beneficiarios quedan obrigados a comunicar á Consellería do Mar calquera circunstancia que poida afectar substancialmente a modificación das finalidades para as cales foi concedida a axuda, o que pode levar consigo unha minoración da axuda concedida ou a súa denegación, segundo a importancia das modificacións operadas.
h) Os beneficiarios terán a obriga de dar a axeitada publicidade ao carácter público do financiamento dos investimentos realizados no caso das axudas reguladas nas letras A e D do artigo 6º, con expresa mención da participación do Fondo Europeo da Pesca, de conformidade co establecido no Regulamento 498/2007, do 26 de marzo.
i) Manter un sistema de contabilidade separado ou un código contable específico en relación con todas as transaccións relacionadas coa subvención, que permita seguir a pista de auditoría.
Artigo 8º.-Contía das axudas.
A) Primas por reconversión.
a.1) Parcial. Diversificación de actividades. A axuda máxima prevista nesta medida é de 21.000 euros por beneficiario individual.
a.2) Total. A axuda máxima prevista nesta medida é de 52.000 euros por beneficiario individual.
Estas dúas medidas estarán encadradas en plans sociais individuais ou colectivos, nos cales figurará un proxecto en que se indicarán o tipo de medida que se vai tomar e os investimentos ou desembolsos que realizará o beneficiario; o dito proxecto servirá de base para o cálculo da axuda.
B) Prima pola saída do sector pesqueiro.
Xubilación anticipada. A cantidade máxima subvencionable por ano será de 12.500 euros por beneficiario individual. Estas axudas só se poderán percibir ata que o tripulante cumpra a idade legal de xubilación ordinaria que resulta da aplicación dos coeficientes redutores previstos na normativa reguladora do réxime especial da Seguridade Social dos traballadores do mar.
C) Prima non renovable vinculada á paralización definitiva.
A cantidade máxima subvencionable será de 10.500 euros por beneficiario individual. Esta compensación será reembolsada proporcionalmente no caso de que o beneficiario volva exercer a profesión de pescador nun prazo inferior a un ano tras o cobramento da compensación. Para os efectos do cálculo desta devolución terase en conta que a axuda se devenga por meses vencidos e de forma proporcional no suposto de que dentro dunha mensualidade comezase a traballar, detraéndoselle a parte proporcional que corresponda segundo os días de inactividade.
D) Prima pola compra do primeiro barco.
A prima pola compra do primeiro barco non será superior ao quince por cento do custo de adquisición da propiedade nin excederá os 50.000 euros.
Artigo 9º.-Xubilación anticipada.
1. A percepción económica que se garante a través desta medida é de 1.041 euros ao mes. Se o beneficiario percibe a prestación contributiva polo desemprego ou subsidio ou outra axuda ao desemprego, a contía desta axuda será a diferenza ata acadar a cantidade garantida.
Se o beneficiario percibe a prestación contributiva polo desemprego, para proceder ao pagamento deberá subscribir o convenio especial do Instituto Social da Mariña renunciando á devandita prestación; no caso contrario, entenderase que renuncia á axuda.
2. A axuda de xubilación anticipada só se poderá percibir ata que o tripulante cumpra a idade legal de xubilación ordinaria, que resulta da aplicación dos coeficientes redutores previstos na normativa reguladora do réxime especial da Seguridade Social dos traballadores do mar.
3. O beneficiario deberá facer fronte á súa cota de cotización á Seguridade Social en execución do convenio especial que terá que subscribir coa Seguridade Social.
4. Esta medida poderá ser xestionada por unha entidade colaboradora que se someterá, en todo caso, ao establecido no artigo 9 da Lei 9/2007, do 13 de xuño, de subvencións de Galicia.
Artigo 10º.-Compatibilidade das axudas.
1. As axudas establecidas nestas bases reguladoras serán compatibles con calquera outra concedida por outras administracións públicas ou por entidades públicas ou privadas, sempre que non teñan financiamento parcial ou total de fondos procedentes doutro instrumento financeiro comunitario e a suma total das axudas non supere a porcentaxe máxima fixada no Regulamento (CE) 1198/2006 para a contribución pública.
2. No suposto de que a suma de todas as axudas supere os devanditos límites, procederase por resolución do órgano concedente á minoración da axuda concedida.
Artigo 11º.-Prazos de solicitude.
1. O prazo de presentación das solicitudes previstas nas letras A), B) e D) do artigo 4º será de 30 días naturais contados desde o día seguinte ao da publicación desta orde no Diario Oficial de Galicia. Se o último día do prazo fose inhábil, entenderase prorrogado ao primeiro día hábil seguinte.
2. O prazo de presentación de solicitudes previsto na letra C) establecerase en cada convocatoria. Para a convocatoria do ano 2010 será desde o día seguinte ao da publicación desta orde ata o 17 de agosto.
Artigo 12º.-Forma de presentación de solicitudes e documentación necesaria.
1. A solicitude presentarase no Rexistro Único e de Información do complexo administrativo de San Caetano en Santiago de Compostela ou en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. As solicitudes incluirán un exemplar orixinal e unha copia compulsada da documentación que se relaciona a seguir:
a) Anexo I de solicitude de axuda.
b) Anexo II de declaración doutras axudas.
c) Anexo III de declaración relativa á medida solicitada.
d) Copia compulsada do DNI ou autorización ao órgano xestor para comprobar os datos de identidade mediante consulta ao Sistema de Verificación de Datos segundo o Decreto 255/2008, do 23 de outubro (DOG nº 221, do 13 de novembro de 2009) e Orde do 7 de xullo de 2009 (DOG nº 134, do 10 de xullo); o interesado deberá, neste último caso, marcar o recadro correspondente na solicitude de axuda. Se o solicitante actúa a través de representante, este deberá presentar o anexo VI ou copia compulsada do DNI.
e) Certificado de número de conta bancaria.
f) Informe de vida laboral expedido polo Instituto Social da Mariña.
g) Copia compulsada de todas as follas da libreta de inscrición marítima, que deberá estar actualizada.
h) Segundo o tipo de medida solicitada, ademais:
A) Primas por reconversión.
-Plan e proxecto detallado destinado á pluriactividade ou á reciclaxe profesional en áreas distintas da pesca marítima, en que se acreditará o cumprimento dos requisitos e a posesión das autorizacións para levalo a cabo, de ser o caso, así como a cuantificación do seu importe. Se o proxecto é de carácter técnico, deberá estar visado polo colexio profesional correspondente.
-Xustificante do Instituto Social da Mariña de non poder acceder á xubilación ordinaria no caso de ser maior de 55 anos.
-No caso de reconversión parcial, memoria explicativa en que se especifique o tempo que os solicitantes se van dedicar á actividade de pesca e o tempo que se van dedicar á actividade de reconversión parcial.
-Cando proceda, e para os efectos do artigo 14º.1 ii) ou iii), plan detallado onde se especifique a conciliación da vida laboral e familiar.
B) Xubilación anticipada.
-Anexo V de autorización de solicitude de datos polo órgano xestor ao Instituto Social da Mariña (ISM).
C) Compensación non renovable vinculada á paralización definitiva.
-Documento acreditativo da finalización da relación laboral coa empresa titular do buque paralizado definitivamente.
-Xustificante do Instituto Social da Mariña de non poder acceder á xubilación ordinaria no caso de ser maior de 55 anos.
D) Primas individuais a pescadores menores de 40 anos para a compra do primeiro barco:
a) Documento acreditativo da formación profesional ou equivalente a cinco anos de exercicio da profesión de pescador, de ser o caso.
b) Compromiso de adquisición da embarcación, en que se cuantifique o importe da dita adquisición.
3. A solicitude e os seus anexos en formato electrónico poderanse descargar da páxina web
http://webpesca.xunta.es.
Artigo 13º.-Tramitación das solicitudes, resolución e recursos.
1. O Servizo de Innovación Tecnolóxica da Frota da Consellería do Mar, como órgano instrutor dos expedientes, analizará os expedientes e requirirá a documentación necesaria, de ser o caso.
2. Se a solicitude non reúne algún dos requisitos exixidos, requirirase o interesado para que nun prazo de dez días hábiles emende a falta ou achegue os documentos preceptivos, e se así non o fixer, terase por desistido da súa solicitude. Sen prexuízo do anterior, poderá requirirse o solicitante para que achegue cantos datos, documentos complementarios e aclaracións resulten necesarios para a tramitación e resolución do procedemento.
3. Unha vez instruído o expediente, remitirase a unha comisión de selección formada polo director xeral de Competitividade e Innovación Tecnolóxica, a subdirectora xeral de Innovación Tecnolóxica e a xefa do Servizo de Innovación Tecnolóxica da Frota, que emitirán un informe no cal se concrete o resultado da avaliación efectuada. Aqueles que reúnan todos os requisitos e a documentación necesaria elevaranse á conselleira do Mar para a súa resolución, quen poderá delegar no director xeral de Competitividade e Innovación Tecnolóxica.
4. A resolución de concesión indicará, entre outros aspectos, os compromisos asumidos polos beneficiarios, os créditos orzamentarios aos cales se imputa o gasto, a contía da subvención individualizada e a porcentaxe do financiamento do Fondo Europeo da Pesca, os prazos e modo de pagamento da subvención, o prazo e forma de xustificación por parte do beneficiario do cumprimento da finalidade para a cal se cobra a subvención.
5. O prazo máximo para ditar e notificar a resolución da axuda será de seis meses desde a data de publicación desta orde de convocatoria de axudas no Diario Oficial de Galicia. Transcorrido o prazo sen resolución expresa, os interesados poderán entender desestimadas as súas solicitudes, de conformidade co disposto no artigo 44 da Lei 30/1992, de réxime xurídico das administracións públicas e do procedemento administrativo común.
6. Unha vez notificada a dita resolución, o interesado terá un prazo de dez días hábiles a partir do seguinte ao da súa notificación para a aceptación desta. Transcorrido este prazo sen se producir manifestación expresa, entenderase tacitamente aceptada a axuda.
7. Contra a resolución que se dite, que pon fin á vía administrativa, cabe interpor recurso potestativo de reposición, perante a Consellería do Mar, no prazo dun (1) mes a partir do día seguinte ao da súa notificación ou recurso contencioso-administrativo, perante a Sala do Contencioso-Administrativo do Tribunal Superior de Xustiza de Galicia, no prazo de dous (2) meses contados desde o día seguinte ao da súa notificación. Se transcorrido o prazo para resolver o establecido no punto 5 deste artigo ao interesado non lle é notificada a resolución, entenderase desestimada por silencio negativo e caberá interpor recurso potestativo de reposición, perante a conselleira do Mar, no prazo de tres (3) meses ou recurso contencioso-administrativo, perante a Sala do Contencioso-Administrativo do Tribunal Superior de Xustiza de Galicia, no prazo de seis (6) meses, contados en ambos os casos a partir do día seguinte a quel en que se produza o acto presunto.
8. Os expedientes que non cumpran os requisitos contidos nestas bases e na normativa de aplicación serán inadmitidos ou desestimados segundo o caso.
Artigo 14º.-Criterios de selección.
1. As solicitudes serán atendidas na orde que se relaciona a seguir:
I) Xubilación anticipada: priorizarase segundo o maior número de días de cotización ao réxime especial da Seguridade Social dos traballadores do mar (e priorizando os de maior idade).
II) Prima por reconversión total (terán preferencia aquelas solicitudes en que unha muller teña unha participación mínima do 50%, seguido daqueles que conteñan un plan detallado para favorecer a conciliación da vida laboral e familiar do home ou muller, e finalmente priorizarase segundo o maior número de días de cotización ao réxime especial da Seguridade Social dos traballadores do mar (e priorizando os de maior idade).
III) Prima por reconversión parcial (terán preferencia aquelas solicitudes en que unha muller teña unha participación mínima do 50%, seguido daqueles que conteñan un plan detallado para favorecer a conciliación da vida laboral e familiar do home ou muller, e finalmente priorizarase segundo o maior número de días de cotización ao réxime especial da Seguridade Social dos traballadores do mar (e priorizando os de maior idade).
IV) Prima pola compra do primeiro buque (terán preferencia aquelas solicitudes en que unha muller teña unha participación mínima do 50% na propiedade do buque adquirido, e finalmente priorizarase segundo o maior número de días de cotización ao réxime especial da Seguridade Social dos traballadores do mar (e priorizando os de maior idade).
V) Prima non renovable: priorizarase segundo o maior número de días de cotización ao réxime especial da Seguridade Social dos traballadores do mar (e priorizando os de maior idade).
2. Os criterios de selección poderanse modificar coas respectivas ordes de convocatoria do ano correspondente.
3. Para o ano 2010 terán preferencia as solicitudes de axuda á prima non renovable dos buques incluídos nos programas de adaptación da frota (PAF) co obxecto da súa paralización definitiva.
Artigo 15º.-Modificación da resolución.
1. Toda alteración das condicións tidas en conta para a concesión da subvención e, en particular, a obtención concorrente de subvencións e axudas concedidas por outras administracións ou entes públicos ou privados, nacionais ou internacionais, e o incumprimento dos prazos de realización das obras poderán dar lugar á modificación da resolución de concesión ou á súa revogación, no caso de considerarse que a modificación afecta un aspecto substancial da concesión.
2. Calquera modificación da actuación considerada como subvencionable na resolución de concesión requirirá resolución expresa por parte da Consellería do Mar, e deberá ser comunicada por escrito con anterioridade á súa realización. O prazo para solicitar as modificacións rematará trinta días naturais antes da data límite de xustificación das actuacións establecida na resolución de concesión.
No escrito deixarase constancia debidamente motivada das razóns que aconsellan a modificación proposta.
3. O acto polo que se acorde a modificación da resolución de concesión ou, se é o caso, o da súa denegación, será ditado polo órgano concedente, unha vez instruído o correspondente expediente, no cal se dará audiencia ao interesado. Non obstante, poderase prescindir deste trámite de audiencia cando non figuren no procedemento nin se teñan en conta na resolución outros feitos, alegacións ou probas que as aducidas polo interesado.
Artigo 16º.-Xustificación e pagamento.
1. A xustificación do cumprimento das condicións impostas e da consecución dos obxectivos previstos no acto de concesión da subvención realizarase de acordo coas bases da convocatoria de axudas e a resolución de concesión.
2. A documentación para o pagamento presentarase en orixinal e unha copia compulsada no Rexistro Único e de Información do complexo administrativo de San Caetano ou en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
A documentación que cómpre presentar é a seguinte:
-Anexo IV de declaración doutras axudas (pagamento).
-Segundo o tipo de medida, ademais:
a) Reconversión:
-Acta final de inspección do investimento que se solicitará unha vez realizados os investimentos aos servizos periféricos da consellería.
-Facturas orixinais do investimento realizado.
-Certificación bancaria do pagamento das facturas.
b) Xubilación anticipada:
Copia compulsada da formalización do convenio especial co Instituto Social da Mariña, nun prazo máximo de 60 días naturais contados a partir do día seguinte ao da notificación da resolución de concesión.
c) Compensación non renovable por paralización definitiva: as condicións tidas en conta para a concesión da axuda son as mesmas que para o pagamento desta axuda.
d) Adquisición do primeiro barco por pescadores menores de 40 anos.
-Certificación do Rexistro Mercantil, acreditativa da propiedade do buque adquirido total ou parcialmente polo beneficiario.
-Documento público de compravenda do buque en que consten todas as circunstancias e pagamentos efectivamente realizados.
-Copia do documento xustificativo do pagamento do imposto de transmisións patrimoniais.
3. A axuda obxecto desta orde, no caso de que estea vinculada á paralización definitiva do buque (prima non renovable), farase efectiva unha vez que o buque teña o certificado acreditativo da paralización definitiva do buque emitido pola capitanía marítima correspondente ou equivalente.
4. No suposto de falta de xustificación documental ou material, segundo o prazo establecido na resolución, o beneficiario perderá o dereito ao cobramento total ou parcial da subvención.
Artigo 17º.-Verificación posterior ao pagamento da axuda.
Os servizos da Consellería do Mar realizarán os controis oportunos para verificar que a acción subvencionada non teña, nos cinco anos seguintes á data de resolución de pagamento da axuda, unha modificación fundamental das establecidas no artigo 56 do Regulamento (CE) 1198/2006, e que se manteñen as condicións que se exixiron para o seu outorgamento.
Artigo 18º.-Incumprimento e reintegro das axudas.
1. Se o beneficiario incumpre calquera dos requisitos establecidos nestas bases e demais normas aplicables, así como as condicións que, se for o caso, se establezan na resolución de concesión da axuda, poderanse anular os beneficios concedidos coa obriga de reintegro da axuda ou subvención.
2. Procederá o reintegro total ou parcial da subvención concedida e dos xuros de demora correspondentes desde o momento do pagamento da subvención ata a data en que se acorde a procedencia do reintegro, nos supostos establecidos no artigo 33 da Lei 9/2007, do 13 de xuño, de subvencións de Galicia.
3. Será causa de reintegro, de acordo coas directrices comunitarias para o exame das axudas estatais no sector da pesca e da acuicultura (2008/C 84/06), a comisión de infracción polo beneficiario do dereito comunitario e, en especial, das normas da política pesqueira común, durante o período cuberto pola subvención. O reembolso das axudas será proporcional á gravidade da infracción cometida.
Artigo 19º.-Infraccións e sancións.
Sen prexuízo do establecido nos parágrafos anteriores, aos beneficiarios das axudas reguladas nestas bases seralles de aplicación o réxime de infraccións e sancións previsto no título IV da Lei 9/2007, do 13 de xuño, de subvencións de Galicia.
Artigo 20º.-Autorización do beneficiario.
1. A presentación da solicitude de concesión de axuda ou subvención polo interesado comportará a autorización ao órgano xestor para incluír e facer público, no Rexistro Público de Subvencións, os datos relevantes referidos ás axudas recibidas, así como ás sancións impostas conforme o establecido no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006.
2. De acordo co establecido no artigo 20.3º da Lei 9/2007, do 13 de xuño, de subvencións de Galicia, a presentación da solicitude comportará a autorización ao órgano xestor para solicitar as certificacións que deban emitir a Axencia Estatal de la Administración Tributaria, a Tesouraría Xeral da Seguridade Social e a Consellería de Facenda da Xunta de Galicia, de estar ao día nas obrigas tributarias e de Seguridade Social e de non ter pendente de pagamento ningunha débeda, por ningún concepto, coa Administración pública da Comunidade Autónoma galega. Non obstante, se por razóns técnicas ou doutra índole estes certificados non puidesen ser obtidos polo órgano xestor, poderanlle ser requiridos ao beneficiario.
3. Igualmente, se na solicitude de axuda o interesado marca o recadro correspondente ou no caso do representante presentar o anexo VI, autoriza o órgano xestor para comprobar os datos de identidade mediante consulta ao Sistema de Verificación de Datos segundo o Decreto 255/2008, do 23 de outubro, (DOG nº 221, do 13 de novembro) e a Orde do 7 de xullo de 2009 (DOG nº 134, do 10 de xullo). Non obstante, se por razóns técnicas ou doutra índole estes certificados non puideren ser obtidos polo órgano xestor, poderanlle ser requiridos ao beneficiario.
Artigo 21º.-Publicidade.
1. En aplicación do establecido no artigo 15 da Lei 9/2007, do 13 de xuño, de subvencións de Galicia, serán obxecto de publicación no Diario Oficial de Galicia as axudas concedidas, expresando a convocatoria, programa e crédito orzamentario a que se imputan, o beneficiario, a cantidade concedida e a finalidade da subvención, coas excepcións previstas no dito artigo, de ser o caso.
2. De conformidade co establecido no artigo 13, punto 4, da Lei 4/2006, do 30 de xuño, de transparencia e boas prácticas na Administración pública galega, a Consellería do Mar publicará na súa páxina web oficial (
http://webpesca.xunta.es
) a relación de beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Disposición adicional
Única.-Delégase no director xeral de Competitividade e Innovación Tecnolóxica a resolución destas axudas.
Disposición derrogatoria
Quedan sen efecto as bases reguladoras para a concesión de axudas de carácter socioeconómico aprobadas por orde da Consellería de Pesca e Asuntos Marítimos do 11 de marzo de 2009 (DOG nº 55, do 20 de marzo). Non obstante, aos procedementos derivados de solicitudes presentadas ao abeiro da citada orde seranlles aplicables as súas disposicións.
Disposicións derradeiras
Primeira.-Facúltase o director xeral de Competitividade e Innovación Tecnolóxica para ditar as resolucións necesarias para o desenvolvemento e aplicación desta orde.
Segunda.-Esta orde producirá efectos a partir do día seguinte ao da súa publicación no Diario Oficial de Galicia.
Terceira.-No non previsto nesta orde observarase o que establece o texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, e posteriores modificacións; o disposto na Lei 9/2007, do 13 de xuño, de subvencións de Galicia; o Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia; os preceptos básicos da Lei 38/2003, do 17 de novembro, xeral de subvencións, e os do seu regulamento de execución; e a Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 6 de maio de 2010.
Rosa María Quintana Carballo
Conselleira do Mar
Ver referencia pdf "09400D005P019.PDF"